*Līguma par**medicīniskās apaugļošanas pakalpojumu*

*sniegšanu un apmaksu*

*7.1.10.punkts*

**Par medicīniskās apaugļošanas pakalpojumu sniegšanas un apmaksas kārtību**

**Covid-19 pandēmijas laikā**

1. IZPILDĪTĀJS, organizējot un sniedzot personām medicīniskās apaugļošanas pakalpojumus koronavīrusa COVID-19 pandēmijas laikā līdz brīdim, kamēr valstī tiks atcelta ārkārtējā situācija, vai citam brīdim, par ko Dienests informēs atsevišķi:
	1. nodrošina Veselības ministrijas 25.03.2020. rīkojumā Nr.59 “Par veselības aprūpes pakalpojumu sniegšanas ierobežošanu ārkārtējās situācijas laikā” noteiktos pakalpojumus šī dokumenta 1.2.punktā noteiktajā kārtībā. Ārsts ir tiesīgs pieņemt lēmumu par konsultācijas sniegšanu klātienē vai attālināti;
	2. IZPILDĪTĀJS iepriekšējā darba dienā izvērtē nākamajā darba dienā uz speciālista konsultācijām pierakstīto personu medicīnisko dokumentāciju, informāciju par ieplānotās konsultācijas mērķi un steidzamību pacienta veselības aprūpes nodrošināšanai, kuras rezultātā ārsts pieņem lēmumu, vai konsultāciju ir iespējams pārcelt vai tā ir sniedzama attālināti (telefona/video) vai klātienē:
		1. ja pacienta veselības stāvoklis pieļauj konsultācijas pārcelšanu, ārsts vai iestādes reģistratūras darbinieks sazinās ar pacientu par konsultācijas atcelšanu;
		2. ja ārstam nav pietiekamas informācijas par pacientu, lai izvērtētu konsultācijas mērķi un steidzamību (vai to iespējams nodrošināt attālināti), speciālists var lemt par attālinātas konsultācijas sniegšanu pacientam;
		3. ja attālinātas konsultācijas laikā speciālists pacienta veselības stāvokli novērtējis kā akūtu (nepārceļamu) un pacienta veselības stāvoklis neatļauj gaidīt, pacientam organizē pieņemšanu klātienē;
		4. akūti nepieciešamās speciālistu konsultācijas klātienē tiek sniegtas, ievērojot šādus nosacījumus:
			1. tiek noskaidrota pacienta epidemioloģiskā anamnēze, kā arī, vai pacientam nav augšējo elpošanas ceļu slimības simptomi;
			2. pacients ir informēts, ka, lai mazinātu pacientu savstarpējo kontaktu iespējas, ierašanās pie IZPILDĪTĀJA notiek norādītājā pieraksta laikā un jāievēro citi ārstniecības iestādes noteiktie epidemioloģiskās drošības aizsardzības noteikumi;
	3. šī dokumenta 1.1.punktā noteiktās speciālistu attālinātās konsultācijas pacientiem tiek nodrošinātas ar nosūtījumu, izņemot tiešās pieejamības speciālistus.
2. Pie ieejas IZPILDĪTĀJA telpās publiski pieejamā vietā izvieto skaidri salasāmu, aktuālu un pilnīgu informāciju:
	1. IZPILDĪTĀJA darba režīmu koronavīrusa COVID-19 pandēmijas laikā, t.sk. norādot, ka pacientu pieņemšana notiek tikai pēc iepriekšējā pieraksta;
	2. Slimību profilakses un kontroles centra tālruņa numuru iedzīvotājiem, kur pacients var saņemt papildus informāciju, un citu aktuālo informāciju par veselības aprūpes pakalpojumu saņemšanas kārtību koronavīrusa COVID-19 pandēmijas laikā.
3. DIENESTS apmaksā IZPILDĪTĀJAM pacientiem šī dokumenta 1.1.,1.2.2. un 1.4.punktā noteiktajā kārtībā nodrošinātās attālinātās konsultācijas, kuru rezultātā tiek pieņemti lēmumi par pacienta tālāko ārstēšanas taktiku.
4. IZPILDĪTĀJS nodrošina, ka pirms attālinātas konsultācijas uzsākšanas persona tiek identificēta (noskaidrots vārds, uzvārds, personas kods), izmantojot ārstam pieejamos informāciju tehnoloģiju resursus vai citus pieejamos informācijas resursus t. sk. mutisko identifikāciju, uzdodot kontroles jautājumus.
5. IZPILDĪTĀJS par šī dokumenta 1.1. un 1.2.2.punktā noteiktajā kārtībā veikto attālināto konsultāciju norāda manipulāciju 60447 - “Sekundārās ambulatorās veselības aprūpes speciālista sniegta pacienta attālināta konsultācija klātienes konsultācijas vietā ārkārtējās situācijas laikā t.sk., dokumentācijas aizpildīšana” veidlapā Nr.024/u „Ambulatorā pacienta talonā”, tarifs EUR 11,64. Par attālinātām konsultācijām no personām netiek iekasēts pacienta līdzmaksājums.
6. Šī dokumenta 5.punktā norādītā manipulācija tiek apmaksāta no 27.03.2020. līdz brīdim, kamēr valstī tiks atcelta ārkārtējā situācija, vai citam brīdim, par ko Dienests informēs atsevišķi.
7. Par sniegtām attālinātām konsultācijām IZPILDĪTĀJS medicīniskā dokumentācijā veic ierakstu ar šādu informāciju:
	1. tālruņa numurs, uz kuru sniegta telefona konsultācija vai citu informāciju par attālinātai konsultācijai izmantoto ierīci;
	2. datums un konsultācijas sākuma (pulksteņa) laiks;
	3. īss konsultācijas apraksts – risināmā problēma, pacienta sūdzības, anamnēze, slēdziens, tālāka taktika, rekomendācijas;
	4. ārsta speciālista vārds uzvārds, specialitāte, paraksts.
8. IZPILDĪTĀJS veido personu sarakstu, kurām ir atcelti medicīniskās apaugļošanas pakalpojumi šī dokumenta 1.1. un 1.2.punktā noteiktos gadījumos. Iepriekš minētām personām prioritāri nodrošina medicīniskās apaugļošanas pakalpojumus pēc ārkārtējās situācijas atcelšanas vai cita brīža, par ko Dienests informēs atsevišķi.